  Виталий Пронин Анайлы сӥзем калыккуспо нуналэ, 21-тӥ тулыспалэ, тунсыко адӟытон радъяськиз - борддорын ошиськиз одӥг гинэ ковёр. Сое лэсьтӥз Киужъёсъя элькун юртысь кибашлы Татьяна Тихонова. Т. Тихонова (шорысез) ковёрзэ 4 толэзь ӵоже куиз.Та ковёр - вашкала шобрет вылысь улӟытэм суред. Солэн пужыез шедьтэмын Татарстанысь Агрыз, Менделеевск ёросъёсысь, суредэз кӧня ке воштэмын Алнаш ёросысь шедьтэм киужын.- Мон сое нырысьсэ адӟи Киужъёсъя центрысь архивысьтымы, - вера Татьяна Тихонова. - Юасько: сое нокин но выльысен ӧз куылы на? Ӧз, пе. Озьы кутски уж борды.Та ковёр кылдӥз «Куиськон крезь» проектлы луыса, сое ар ӵоже нуиз Киужъёсъя центр. Озьы ёросъёсысь кибашлыос экспедициосы потазы, выль пужыос утчазы но шобретъёс куизы. Оглом кылдытэмын вал 29 ковёр. Ваньзэ адӟыны луоз К. Герд нимо музейысь, 1-тӥ южтолэзе отын адӟытон усьтӥськоз.- Та проектлэн вал таӵе малпанэз: улӟытыны вашкала ковёръёсты. Малы ке шуоно Киужъёсъя центрамы берло дыре тросгес лэсьтыло вал ни панноос, соос квартираосысь борддоръёсы мед тупалозы но калыклы соосты басьтыны туж ик дуно медаз усьы шуыса. Ӵемысь панноысь панное одӥг пужы кошке ни вал - со легезьпу сяська, - вера Татьяна Тихонова.Котькуд ёросын асьсэлэн пужыоссы. Лымшор палан синмез мальдытӥсь буёлъёс кутӥсько, уйпалан - тӧдьы но лемлеталэсъёсгес, пужыоссы но татын туж шукресэсь ӧвӧл. Выль ковёръёсты куыкузы, кибашлыос ас мылкыд каремзыя буёлъёс бырйыло ни: уго копак вашкала буёлъёсты али шедьтыны секыт. Но мар сярысь вера со яке та пужы?- Ми тае вераны ум ни быгатӥське, ӟуч шобретъёс сярысь гинэ эскеронъёс вань. Тросэз удмурт кибашлыос пужыосты ӟучъёслэсь но асэстылӥзы, - шуэ Татьяна.Нош Танялэн куэм шобретэз вылын трос геометрической пусъёс но точкаос. Та пырыос, пе, кизем бусыез возьмато. Ковёрлы озьы ик ним но понӥллям - «Кизем бусы».Али «ВКонтакте» вотэс бамын усьтэмын удмурт куиськонлы сӥзем бам. Кин шедьтэ гуртысьтыз, песянаезлэн сандыкысьтыз вашкала куэм ковёръёсты, шобретъёсты, выж лёгетъёсты, соосты туспуктылыса та группае ыстэ. Озьы одӥг интыын люкасько удмуртъёслэн вашкала суредъёссы, куэм узырлыксы. Вашкала пужыосын альбомъёс но кылдытэмын вылэм, кылсярысь, Глазов ёросын. Удмурт пужыосты историе кельтыны быгатӥськоды тӥ но.Мария Векшина  